**Dienvidkurzemes novada pašvaldības saistošie noteikumi Nr.\_\_\_\_\_**

**“Par bērnu reģistrācijas, uzņemšanas un atskaitīšanas kārtību Dienvidkurzemes novada izglītības iestādēs, kuras īsteno pirmsskolas izglītības programmu”**

*Izdoti saskaņā ar Vispārējās izglītības likuma*

*26.panta pirmo daļu,*

*Pašvaldību likuma 10.panta 1.daļas, 1.punktu*

1. **Vispārīgie jautājumi**
2. Noteikumi ( turpmāk – noteikumi) nosaka pirmsskolas vecuma bērnu ( turpmāk – bērni) reģistrācijas, uzņemšanas un atskaitīšanas kārtību Dienvidkurzemes novada pašvaldības( turpmāk – pašvaldība) izglītības iestādēs, kuras īsteno licencētu pirmsskolas izglītības programmu ( turpmāk - izglītības iestāde).
3. Pašvaldības finansēta pirmsskolas izglītības programmas apguve bērnam tiek nodrošināta no pusotra līdz septiņu gadu vecumam. Piecgadīgo un sešgadīgo bērnu sagatavošana pamatizglītības apguvei tiek sākta tajā kalendārajā gadā, kurā bērnam aprit pieci gadi.
4. Pirmsskolas programmas apguve tiek uzsākta kārtējā gada 1.septembrī.
5. Noteikumu izpildei tiek apstrādāti bērnu un viņu vecāku vai personu, kas realizē bērna aizgādību ( turpmāk likumiskais pārstāvis) personu dati Iedzīvotāju reģistrā un Valsts izglītības informācijas sistēmā ( VIIS).

**II. Bērnu reģistrācija uzņemšanai**

1. Bērnu pirmsskolas izglītības programmas apguvei izglītības iestādē likumiskais pārstāvis var reģistrēt no bērna dzimšanas līdz pamatizglītības ieguves uzsākšanai. Bērnu reģistrācija notiek visu gadu.
2. Ja bērns nav apmeklējis izglītības iestādi pirmsskolas izglītības apguvei, bērna likumiskais pārstāvis piesaka viņu obligātajai sagatavošanai pamatizglītības ieguvei tajā kalendārajā gadā, kurā bērnam aprit pieci gadi.
3. Lai reģistrētu bērnu , likumiskais pārstāvis aizpilda pieteikumu ( pielikums Nr.1)
4. Pieteikums var tikt iesniegts personīgi izglītības iestādē vai to var nosūtīt elektroniski, ar parakstītu drošu elektronisko parakstu.
5. Reģistru bērnu uzņemšanai iestādē veido vecāku pieteikumu reģistrācijas secībā, veidojot katram bērnu dzimšanas gadam savu rindu.

10. Reģistrācijas pieteikumi tiek sistematizēti VIIS programmā ar šādām priekšrocībām:

10.1 bērni, kuru deklarētā adrese ir Dienvidkurzemes novads;

10.2 bērni, kuru vecākās māsas vai brāļi jau apmeklē izvēlēto izglītības iestādi;

10.3.bērni, kurus rekomendē uzņemt ārpus kārtas Dienvidkurzemes novada Sociālais dienests vai Bāriņtiesa;

10.4 bērni, kuriem saskaņā ar Latvijas republikas normatīviem aktiem ir noteiktas priekšrocības.

1. Jaunas pirmsskolas grupas tiek komplektētas līdz jaunā mācību gada uzsākšanai laikā no 1.jūnija līdz 31.augustam.
2. **Bērnu uzņemšana izglītības iestādē**
3. Izglītības iestādes vadītājs ir atbildīgs par grupu komplektēšanu.
4. No 1.maija līdz 31.maijam paziņo vecākiem par iespēju bērnam apmeklēt iestādi sākot ar kārtējā gada 1.septembri.
5. Vecākiem ir pienākums līdz kārtējā gada 15.jūnijam sniegt izglītības iestādei atbildi par piešķirtās vietas nepieciešamību.
6. Ja reģistrācijas pieteikums iesniegts kārtējā gadā pēc 31.maija, vietu izglītības iestādē piešķir, ja izglītības iestādē ir brīvas vietas, par ko vadītājs informē bērna vecākus.
7. Bērnus, kurus nav iespējams uzņemt izglītības iestādē līdz kārtējā gada 1.septembrim vietu trūkuma dēļ, pārreģistrē uz nākošo mācību gadu pieteikumu saņemšanas secībā.
8. Lai uzņemtu bērnu iestādē, vecākiem izglītības iestādē jāiesniedz šādi dokumenti:

17.1. vecāku iesniegums par uzņemšanu ( pielikums Nr.2) ;

17.2. bērna medicīniskā karte;

17.3. izraksts no ambulatorās slimnieka medicīniskās kartes par iepriekš izdarītajām profilaktiskajām vakcinācijām;

17.4. personai, kura realizē aizgādību – aizgādību apliecinoša dokumenta kopija, uzrādot orģinālu ;

17.5. profesionālā dienesta karavīram – izziņa no dienesta vietas par tiesībām ārpus kārtas iekārtot savu bērnu pirmsskolas apmācībai;

17.6. apliecinājums par 10. punktā minētajām priekšrocībām.

1. Uzņemot bērnu izglītības iestādē, izglītības iestādes vadītājs ar likumisko pārstāvi slēdz līgumu par bērna izglītošanu un aprūpi izglītības iestādē ( pielikums Nr3.).
2. Izglītības iestādes vadītājs ne vēlāk kā 10 darbadienu laikā pēc bērna uzņemšanas izglītības iestādē ievada informāciju par bērna uzņemšanu VIIS sistēmā.
3. Ja mācību gada laikā atbrīvojas vieta, tad vadītājs var veikt papildus uzņemšanu.
4. Ja bērns neapmeklē iestādi attaisnojošu iemeslu dēļ laika posmā, kas nav ilgāks par vienu kalendāro gadu, vieta tiek saglabāta, pamatojoties uz vecāku iesniegumu un ārsta atzinumu. Šajā laikā vadītājs ir tiesīgs uz terminētu laiku uzņemt nākamo pretendentu no rindas.
5. Ņemot vērā bērna veselības stāvokli un psiholoģisko sagatavotību, pirmsskolas izglītības apguvi var pagarināt vai saīsināt par vienu gadu, pamatojoties uz vecāku iesniegumu un ārsta vai psihologa atzinumu.
6. **Bērnu atskaitīšana no pirmsskolas izglītības grupas**
7. Bērnu atskaita no izglītības iestādes pirmsskolas grupas :
   1. pamatojoties uz likumiskā pārstāvja iesniegumu;
   2. bērnam uzsākot pamatizglītības apguvi;
   3. bērns apgūst pirmsskolas izglītības programmu citā izglītības iestādē;
   4. ja bērns neapmeklē iestādi 1 (vienu) mēnesi pēc kārtas un arī pēc izglītības vadītāja pieprasījuma, kas nosūtīts uz bērna likumiskā pārstāvja deklarēto dzīvesvietu, nav saņemts bērna likumiskā pārstāvja rakstisks iesniegums par attaisnojošiem kavējuma iemesliem ar lūgumu saglabāt izglītojamā vietu iestādes grupā.
8. Par attaisnojošu iemeslu uzskatāma bērna prombūtne veselības stāvokļa dēļ, ko apliecina ārsta izsniegta izziņa, vai citi gadījumi, par kuriem likumiskie pārstāvji izglītības iestādi rakstiski informējuši pirms plānotās prombūtnes, kas kopumā nav ilgāka par 60 dienām kalendāra gada laikā.
9. Izglītojamos obligātajā izglītības vecumā var atskaitīt no izglītības iestādes tikai pēc uzņemšanas citā izglītības iestādē.
10. Par bērna atskaitīšanu izglītības iestādes vadītājs izdod rīkojumu un veic izmaiņas VIIS sistēmā.
11. **Noslēguma jautājumi**
12. Šie saistošie noteikumi stājas spēkā pēc to publicēšanas.
13. Ar šo saistošo noteikumu stāšanos spēkā, spēku zaudē Dienvidkurzemes novada pašvaldības 2022.gada 24.februāra saistošie noteikumi Nr. 2022/8 “Par bērnu reģistrācijas, uzņemšanas un atskaitīšanas kārtību Dienvidkurzemes novada izglītības iestādēs, kas īsteno pirmskolas izglītības programmas”.

Dienvidkurzemes novada pašvaldības

domes priekšsēdētājs Aivars Priedols

**PASKAIDROJUMA RAKSTS**

Dienvidkurzemes novada pašvaldības saistošie noteikumi Nr.\_\_\_\_\_\_\_

**“Par bērnu reģistrācijas, uzņemšanas un atskaitīšanas kārtību Dienvidkurzemes novada izglītības iestādēs, kuras īsteno pirmsskolas izglītības programmu”**

|  |  |
| --- | --- |
| Paskaidrojuma raksta sadaļa | Norādāmā informācija |
| 1. Mērķis un nepieciešamības pamatojums | 01.01.2023. spēku zaudēja likums “Par pašvaldībām” un stājās spēkā Pašvaldību likums. Līdz ar to iepriekš izstrādātajiem saistošajiem noteikumiem “Par bērnu reģistrācijas, uzņemšanas un atskaitīšanas kārtību Dienvidkurzemes novada izglītības iestādēs, kuras īsteno pirmsskolas izglītības programmu” ir jānosaka jauns tiesiskais pamatojums.  Saistošo noteikumi nosaka vienotus noteikumus par bērnu reģistrācijai, uzņemšanai un atskaitīšanai Dienvidkurzemes novada izglītības iestādēs, kuras īsteno pirmsskolas izglītības programmu. Noteikumi ir nepieciešami, lai būtu vienlīdzīga sistēma visā novadā. |
| 1. Fiskālā ietekme uz budžetu | Nav būtiska ietekme uz pašvaldības budžetu |
| 1. Sociālā ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Viennozīmīgi pozitīva ietekme, sniedzot pieejamu pirmsskolas izglītības iespēju visā novadā. Šis pakalpojums ir ļoti svarīgs, jo tas ietekmē arī jauno vecāku nodarbinātību un spēju atgriezties ekonomiskajā apritē.  Uzņēmējdarbības vidi šie noteikumi neietekmē. |
| 1. Ietekme uz administratīvajām procedūrām un to izmaksām | Saistošo noteikumu izpildi nodrošina pašvaldības izglītības iestādes ar saviem esošajiem resursiem.  Iesniegumu un pieteikumu par pakalpojuma nepieciešamību izveido katrs vecāks individuāli, apstrādi veic izglītības iestādes personāls un vadība. Papildus izmaksas procedūru veikšanai nav jāparedz. Atbildīgie darbinieki to veic saskaņā ar amatu aprakstos noteikto. |
| 1. Ietekme uz pašvaldības funkcijām un cilvēkresursiem | Saistošie noteikumi nodrošina šādu pašvaldības funkciju : gādāt par iedzīvotāju izglītību, tostarp gādāt par pirmsskolas izglītības pieejamību. Noteikumi neparedz jaunu darba vietu izveidi, un esošajiem cilvēkresursiem tie neparedz papildus pienākumus. |
| 1. Informācija par izpildes nodrošināšanu | Nav paredzēta jaunu institūciju izveide. Saistošo noteikumu izpildi nodrošina pašvaldības izglītības iestāžu vadītāji, kuru iestādes realizē pirmsskolas izglītības programmu. |
| 1. Prasību un izmaksu samērīgums pret ieguvumiem, ko sniedz mērķa sasniegšanai | Saistošie noteikumi ir piemēroti iecerētā mērķa sasniegšanas nodrošināšanai, jo saistošo noteikumi ir vienīgais veids, kā nodrošināt vienotu kārtību. |
| 1. Izstrādes gaitā veiktās konsultācijas ar privātpersonām un institūcijām | Noteikumi izstrādāti konsultējoties ar izglītības iestāžu vadītājiem.  Tie tiks izskatīti Izglītības un sporta komitejā, kā arī Finanšu komitejā. Saistošo noteikumu projekts tiks publicēts Dienvidkurzemes novada pašvaldības oficiālajā tīmekļvietnē, sabiedrības viedokļa noskaidrošanai. |

Dienvidkurzemes novada pašvaldības

domes priekšsēdētājs Aivars Priedols